  Майя Бывальцева Удмуртилы тӧроез быръёнъёсын «Единая Россиялэн» кандидатэз луоз Александр Бречалов. Сыӵе пумкылъя кутӥзы партилэн улосвыл конференцияз 3-тӥ пӧсьтолэзе. Лушкем куара сётон дыръя 251 делегат пӧлысь 213-ез элькун тӧролэсь ужзэ огдырлы быдэсъясь понна куразэс сётӥзы. Нырысь-валысь куара сётонэ пыриськем Дэри ёрослэн тӧроез Андрей Коняшин 37 куара люказ. Одӥгез бюллетень ярнатэмен лыдъямын вал. Тодэ вайытом, Удмуртилы тӧроез дырызлэсь вазь быръёнъёс элькунын 10-тӥ куарусёнэ ортчозы. ВАТСАН Александр Владимирович Бречалов вордӥськиз 1973-тӥ арын 18-тӥ шуркынмонэ Адыгея автоном улосвылысь Тлюстенхабль каргуртын.  1994-тӥ арын Краснодарысь армилэн генералэз Сергей Матвеевич Штеменко нимо вылӥ ожгар училищеез (ожгар институт) горд дипломен йылпумъяз. 1999-тӥ арын Москваысь Олег Емельянович Кутафин нимо кун юридик академиез йылпумъяз.  1994–1996-тӥ аръёсы — Чкаловской гарнизонысь режимъя ёзэсэныз кивалтӥсьлэн воштӥсез (нимысьтыз ужъёсъя авиационной дивизия).   1996–1999-тӥ аръёсы — «ТВ-6 Москва» акционер огазеяськонын юрисконсульт.  1999–2000-тӥ аръёсы — «Альфа-Банк» акционер огазеяськонын юрисконсульт.  2001–2002-тӥ аръёсы — «Юниаструм Банк» (ООО) коммерци банклэн юридик ёзэтэн кивалтӥсез.  2002–2003-тӥ аръёсы — «Юниаструм Банк» (ООО) коммерци банклэн юридик департаментэзлэн кивалтӥсез.  2003–2006-тӥ аръёсы — «Юниаструм Консалтинг» огазеяськонлэн кивалтӥсез.  2006–2013-тӥ аръёсы — «ВБО Консалт» огазеяськонлэн президентэз.  2007–2014-тӥ аръёсы — «Юниаструм Банк» (ООО) коммерци банклэн Кивалтӥсьёсызлэн кенешсылэн ёзчиез.  2012–2014-тӥ аръёсы — пичи, но шор ужбергатонъя «Опора России» Росси мер огазеяськонлэн президентэз. 2014-тӥ арын — пичи но шор ужбергатонъя «Опора России» Росси мер огазеяськонлэн нырысетӥ вице-президентэз.  Мер удысын ужамез:   2009-тӥ арысен — пичи но шор ужбергатонлы юрттэт сётон амалъёс сярысь ивортодэт вӧлмытӥсь но ужбергатӥсьёс понна «Бизнес-Успех» Росси конкурс ортчытӥсь «Опора кредит» медиа-холдинглэн учредителез.  2013-тӥ арысен — Росси калык фронтлэн шор штабезлэн ёзчиез.  2013-тӥ арысен — Росси калык фронтлэн шор штабезлэн одӥгез тӧроез.  2014-тӥ арысен — Калыклэсь мылкыдъёссэ тодон-эскеронъя Росси центрлэн (ВЦИОМ) кивалтӥсьёсызлэн кенешезлэн ёзчиез.  2014-тӥ арысен — Росси Федерациысь Мер палаталэн секретарез.  2015-тӥ арысен — коррупцилы пумитъяськонъя Росси Федерацилэн Азьмуртэз бордын ужась кенешлэн ёзчиез.   2016-тӥ арысен — азинскон стратегияя но валтӥсь ӵектосъёсъя Росси Федерацилэн Азьмуртэз бордын ужась кенешлэн ёзчиез.   2017-тӥ арысен — Россиысь Триатлонъя федерацилэн (ФТР) попечительской кенешезлэн тӧроез. Тегъёс: Политика быръёнъёс Удмуртия ЕдинаяРоссия АлександрБречалов  